Document ID: 31989R3846

*****
ΚΑΝΟΝΙΣΜΟΣ (ΕΟΚ) αριθ. 3846/89 ΤΟΥ ΣΥΜΒΟΥΛΙΟΥ
της 18ης Δεκεμβρίου 1989
για την τροποποίηση του κανονισμού (ΕΟΚ) αριθ. 430/87 για το εισαγωγικό καθεστώς που εφαρμόζεται στα προϊόντα των κωδικών ΣΟ 0714 10 10, 0714 10 90 και 0714 90 10, καταγωγής ορισμένων τρίτων χωρών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 430/87 (1), όπως τροποποιήθηκε τελευταία από τον κανονισμό (ΕΟΚ) αριθ. 2411/89 (2), καθορίζει το καθεστώς που εφαρμόζεται στη μανιόκα και τα παρόμοια προϊόντα που κατάγονται από ορισμένες τρίτες χώρες τα οποία, κατά την εισαγωγή στην Κοινότητα, επωφελούνται ανώτερης εισφοράς 6 % κατ' αξία για τα έτη 1987, 1988, 1989 και, κατά περίπτωση, για το έτος 1990·
ότι η συμφωνία συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης, όσον αφορά την παραγωγή, την εμπορία και τις εισαγωγές μανιόκας, της οποίας η ανανέωση εγκρίθηκε με την απόφαση 86/222/ΕΟΚ (3) παραμένει σε ισχύ κατά τη διάρκεια διαδοχικών περιόδων τεσσάρων ετών· ότι η τρέχουσα περίοδος λήγει στο τέλος του έτους 1990·
ότι οι συμφωνίες με την Ινδονησία και τη Βραζιλία (4) καθώς και τις άλλες προμηθεύτριες χώρες μέλη της Γενικής Συμφωνίας Δασμών και Εμπορίου (ΓΣΔΕ), που ήταν αποτέλεσμα των διαπραγματεύσεων που έγιναν βάσει του άρθρου XXVIII της ΓΣΔΕ για προσωρινή αναστολή της δασμολογικής παραχώρησης που είχε γίνει από την Κοινότητα κατά την εισαγωγή των προϊόντων που υπάγονται στην παλιά διάκριση 07.06 Α του κοινού δασμολογίου, εξακολουθούν να ισχύουν κατά τη διάρκεια διαδοχικών περιόδων τριών ετών· ότι εξουσιοδοτούν την Κοινότητα να αναστείλει αυτή την παραχώρηση· ότι η προσεχής περίοδος καλύπτει το διάστημα από την 1η Ιανουαρίου 1990 έως τις 31 Δεκεμβρίου 1992·
ότι η Κοινότητα ανέλαβε την υποχρέωση έναντι των συμβαλλομένων μερών της ΓΣΔΕ να δεχθεί, κατά τη διάρκεια της περιόδου αναστολής της υφισταμένης παγιοποιήσεως, ορισμένες ποσότητες των εν λόγω προϊόντων με εισφορά, κατ' ανώτατο όριο, 6 % κατ' αξία· ότι, δυνάμει της ρήτρας του πλέον ευνοημένου έθνους, πρέπει να συμπεριφερθεί αναλόγως στις τρίτες χώρες μη μέλη της ΓΣΔΕ οι οποίες απολαμβάνουν της ρήτρας αυτής· ότι, κατ' εφαρμογή αυτής της υποχρέωσης, θα πρέπει, όσον αφορά τις εισαγωγές των προϊόντων που κατάγονται από χώρες μη μέλη της ΓΣΔΕ, να καθοριστούν οι ποσότητες που μπορούν να επωφεληθούν ανώτατης εισφοράς 6 % κατ' αξία στα επίπεδα που ισχύουν κατά το 1989 για τις εισαγωγές από την Κίνα αφενός και για εκείνες από τις άλλες χώρες μη μέλη της ΓΣΔΕ αφετέρου·
ότι θα πρέπει να καθοριστούν οι ποσότητες των προϊόντων, που επωφελούνται του προαναφερθέντος καθεστώτος, ανάλογα με την καταγωγή και την ισχύουσα δασμολογική περιγραφή των προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 430/87 τροποποιείται ως εξής:
1. Ο τίτλος αντικαθίσταται από το ακόλουθο κείμενο:
«Κανονισμός (ΕΟΚ) αριθ. 430/87 του Συμβουλίου της 9ης Φεβρουαρίου 1987 σχετικά με το εισαγωγικό καθεστώς που εφαρμόζεται στα προϊόντα των κωδικών ΣΟ 0714 10 και 0714 90, καταγωγής ορισμένων τρίτων χωρών.»
2. Στο άρθρο 1 η παράγραφος 2 αντικαθίσταται από το ακόλουθο κείμενο:
«2. Για τα προϊόντα που υπάγονται στους κωδικούς ΣΟ 0714 10 91, 0714 10 99, 0714 90 11 και 0714 90 19, καταγωγής ορισμένων τρίτων χωρών που αναφέρονται κατωτέρω, η είσπραξη της εισφοράς που εφαρμόζεται κατά την εισαγωγή, 6 % κατ' ανώτατο όριο κατ' αξίαν, περιορίζεται στις εξής ποσότητες:
α) Ινδονησία: 825 000 τόνοι ετησίως για τα έτη 1990, 1991 και 1992·
β) άλλα συμβαλλόμενα σήμερα μέρη της ΓΣΔΕ, εκτός της Ταϊλάνδης και της Ινδονησίας: 145 590 τόνοι ετησίως για τα έτη 1990, 1991 και 1992·
γ) Κίνα: 350 000 τόνοι για το έτος 1990·
δ) τρίτες χώρες μη μέλη της ΓΣΔΕ, εκτός από την Κίνα, για τα έτη 1990, 1991 και 1992:
- 30 000 τόνοι ετησίως, όσον αφορά τα προϊόντα που υπάγονται στους κωδικούς ΣΟ 0714 10 99 και 0714 90 19,
- 2 000 τόνοι ετησίως, όσον αφορά τα προϊόντα που υπάγονται στους κωδικούς ΣΟ 0714 10 91 και 0714 90 11.
Η εξάντληση των ποσοστώσεων που αναφέρονται στα στοιχεία β) και δ) δεν μπορεί να αποτελέσει εμπόδιο για τη θέση σε ελεύθερη κυκλοφορία, μέσω της είσπραξης της μέχρι ενός ανώτατου ορίου εισφοράς, των εν λόγω προϊόντων που κατάγονται από τις λιγότερο ανεπτυγμένες χώρες (PMA), που απαριθμούνται στο παράρτημα, εντός ορίου συνολικής ποσότητας 5 000 τόνων ετησίως.»
Άρθρο 2
Ο παρών κανονισμός αρχίζει να ισχύει την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 1989.

Labels: 3
17
18